28 juñu, lansa fatuk dahuluk ‘Uma Kbiit Laek’ iha Baucau | TATOLI Agência Noticiosa de Timor-Leste\nVARANDA BAUKAU 28 juñu, lansa fatuk dahuluk ‘Uma Kbiit Laek’ iha Baucau\nBAUCAU, 15 juñu 2021 (TATOLI)—Diretora Programa Nasionál Dezenvolvimentu Suku (PNDS) munisípiu Baucau, Amélia Maria Viegas, hateten daudaun ne’e prosesu tomak implementasaun ‘Uma Kbiit Laek’ ramata ona no tuir planu sei lansa fatuk dahuluk iha fulan ne’e.\n“PNDS Baucau planu ona iha semana rua tuir mai sei lansa fatuk dahuluk Uma Kbiit Laek iha suku Triloka, postu administrativu Baucau villa iha loron 28 juñu, ba uma ida reprezenta uma tolu, ein jerál hotu-hotu la’o ona iha prosesu kotasaun no postu balun foin halo prosesu kotasaun,” Diretora dehan iha ninia knaar fatin iha administrasaun munisípiu Baucau, Villa nova, tersa ne’e.\nProsesu hahú hosi sosializasaun nível munisipál no finaliza iha nível suku, kontinua ba verifikasaun kandidatu benefisiáriu, prosesu aprovizionamentu no ramata iha avaliasaun.\nDiretora esplika, antes atu hahú implementasaun Uma Kbiit Laek, PNDS Baucau rasik orienta tuir livru matadalan ne’ebé guia, hanesan kritéria ba benefisiáriu, ne’ebé autoridade lokál mak envolve direta iha ekipa verifikadór benefisiáriu, lidera hosi Xefe aldeia no envolve mós Ofisiál Polísia Suku (OPS) no reprezenta hosi joven suku na’in-ualu.\n“PNDS la la’o mesak, iha kooperasaun másimu ho autoridade suku,” nia akresenta.\nNia garante, bele implenta tuir alvu tamba orsamentu daudaun ne’e transfere ona ba konta bankária suku sira nian.\n“Ita garante katak iha fulan ida-ne’e nia laran implentasaun bele hahú,” nia hatutan.\nTotál orsamentu ba programa Uma Kbiit Laek, suku ida hetan osan $54.000, fahe ba kustu operasionál $3.000 no kustu infraestrutura $51.000, tuir tipu uma.\nPNDS Baucau rasik tuir planu sei kontrui Uma Kbiit Laek hamutuk 177 iha tinan 2021.\nLiuhosi programa ne’e sei kontrui uma iha suku 59, iha Baucau, ne’ebé kada aldeia ida uma tolu.\nPrevious articleKomandu Jerál PNTL entrega karreta ida ba eskuadra Ataúro\nNext articleJaneiru-maiu, Sentru Saúde Viqueque Vila rejista pasiente IRA 3.777